CELEX: 52018PC0599
Language: sk
Date: 2018-08-20
Title: Návrh VYKONÁVACIE ROZHODNUTIE RADY, ktorým sa Maďarsku povoľuje zaviesť opatrenie odchyľujúce sa od článku 26 ods. 1 písm. a) a článkov 168 a 168a smernice 2006/112/ES o spoločnom systéme dane z pridanej hodnoty

EURÓPSKA KOMISIA
            V Bruseli20. 8. 2018
            COM(2018) 599 final
            2018/0314(NLE)
            Návrh
            VYKONÁVACIE ROZHODNUTIE RADY,
            ktorým sa Maďarsku povoľuje zaviesť opatrenie odchyľujúce sa od článku 26 ods. 1 písm. a) a článkov 168 a 168a smernice 2006/112/ES o spoločnom systéme dane z pridanej hodnoty
            
               
         
         
            
               DÔVODOVÁ SPRÁVA
            
            
               Podľa článku 395 ods. 1 smernice 2006/112/ES z 28. novembra 2006 o spoločnom systéme dane z pridanej hodnoty
                  1
                (ďalej len „smernica o DPH“) môže Rada jednomyseľne na návrh Komisie oprávniť ktorýkoľvek členský štát, aby zaviedol osobitné opatrenia odchyľujúce sa od ustanovení uvedenej smernice s cieľom zjednodušiť výber DPH alebo zabrániť určitým formám daňových únikov alebo vyhýbaniu sa daňovým povinnostiam.
            
            
               Listom, ktorý Komisia zaevidovala 6. februára 2018, Maďarsko požiadalo o výnimku z článku 26 ods. 1 písm. a), článku 168 a 168a smernice o DPH a o obmedzenie práva na odpočet DPH pri lízingu osobných motorových vozidiel v Maďarsku. O žiadosti predloženej Maďarskom Komisia v súlade s článkom 395 ods. 2 smernice o DPH informovala ostatné členské štáty listom z 8. júna 2018. Listom z 11. júna 2018 Komisia oznámila Maďarsku, že má všetky informácie, ktoré pokladá za potrebné na posúdenie žiadosti.
            
            
               1.KONTEXT NÁVRHU
            
            
               •Dôvody a ciele návrhu
            
            
               V článkoch 168 a 168a smernice o DPH sa stanovuje, že zdaniteľná osoba má právo na odpočet DPH účtovanej pri nákupoch tovarov a služieb na účely zdaniteľných transakcií. V článku 26 ods. 1 písm. a) tej istej smernice sa vyžaduje, aby sa použitie tovaru, ktorý je súčasťou majetku podniku, na súkromnú spotrebu považovalo za poskytovanie služieb za protihodnotu, ak je DPH za tento tovar odpočítateľná. Tento systém umožňuje vrátenie pôvodne odpočítanej DPH v spojitosti s používaním na súkromné účely.
            
            
               Zdaniteľné osoby v Maďarsku môžu v súčasnosti odpočítať DPH pri lízingu osobných motorových vozidiel, pokiaľ sa osobné motorové vozidlo používa na zdaniteľnú ekonomickú činnosť zdaniteľnej osoby. Zdaniteľné osoby teda musia byť schopné preukázať, v akom rozsahu využívajú svoje osobné motorové vozidlá na podnikateľské účely.
            
            
               Maďarsko uvádza, že tento systém sa uplatňuje ťažko. Vedenie plánov prepravy predstavuje veľkú záťaž pre zdaniteľné osoby, ktoré takéto plány udržiavajú, a pre daňovú správu, ktorá ich kontroluje. Podľa Maďarska je často zložité určiť a zdokumentovať súkromné a profesionálne používanie, ak si zamestnanec necháva vozidlo po práci a vo voľných dňoch. Z inšpekcií vyplynulo, že plány prepravy vedené zdaniteľnými osobami sú často nesprávne a ťažko sa overujú.
            
            
               Maďarsko preto požaduje, aby sa na základe článku 395 smernice o DPH zaviedlo opatrenie odchyľujúce sa od článku 26 ods. 1 písm. a) a článkov 168 a 168a smernice o DPH, ktorým by sa obmedzilo právo na odpočet pri lízingu osobných motorových vozidiel na určitý percentuálny podiel. Podniky zase budú oslobodené od povinnosti zúčtovávať daň z používania na súkromné účely. Pre všetky zúčastnené strany to prinesie zjednodušenie systému a zároveň sa tým predchádza daňovým únikom alebo vyhýbaniu sa daňovým povinnostiam v dôsledku nesprávneho vedenia záznamov.
            
            
               Obmedzenie práva na odpočet by sa malo vzťahovať na DPH zaplatenú pri lízingu osobných motorových vozidiel, ktoré sa nepoužívajú výlučne na podnikateľské účely. Osobné motorové vozidlá, na ktoré sa opatrenie bude vzťahovať, budú motorové vozidlá konštruované hlavne na prepravu najviac 9 osôb s celkovou hmotnosťou vozidla nepresahujúcou 5 ton. Vozidlá konštruované na prepravu tovaru, vozidlá slúžiace na špeciálne účely (t. j. nákladné vozidlá so žeriavom, hasičské vozidlá, nákladné vozidlá s miešačkou), vozidlá konštruované na prepravu 10 alebo viac ako 10 osôb, traktory a prípojné vozidlá by boli z obmedzenia práva na odpočet DPH vylúčené a pristupovalo by sa k nim podľa obvyklých pravidiel.
            
            
               Maďarsko uvádza, že podľa odhadov týkajúcich sa používania firemných motorových vozidiel na súkromné účely by priemerné používanie na súkromné účely malo dosahovať približne 40 – 60 %. Podľa Maďarska by sa preto obmedzenie odpočtu malo stanoviť na 50 %.
            
            
               Zdaniteľným osobám, ktoré chcú získať výnimku z obmedzenia odpočtu na úrovni 50 % a odpočítať DPH úmerne ku skutočnému používaniu na podnikateľské účely, sa takáto možnosť poskytne za predpokladu, že disponujú podrobnými dôkazmi o používaní osobných motorových vozidiel na lízing na podnikateľské účely.
            
            
               Odchýlka by sa mala uplatňovať od 1. januára 2019 a mala by byť časovo obmedzená do 31. decembra 2021, aby sa dalo posúdiť, či 50 % obmedzenie náležite odráža celkové rozdelenie medzi používaním na podnikateľské a na súkromné účely. Prípadnú žiadosť o predĺženie platnosti by mala sprevádzať správa zahŕňajúca preskúmanie uplatňovaného percentuálneho podielu, ktorá by sa mala zaslať Komisii spolu s danou žiadosťou do 31. marca 2021.
            
            
               •Súlad s existujúcimi ustanoveniami v tejto oblasti politiky
            
            
               Podobné odchýlky v súvislosti s právom na odpočet boli udelené iným členským štátom.
            
            
               V článku 176 smernice o DPH sa stanovuje, že Rada určuje, pri ktorých výdavkoch nevzniká právo na odpočet DPH. Dovtedy Rada dáva členským štátom právo zachovať výnimky, ktoré sa uplatňovali 1. januára 1979. Existuje preto celý rad ustanovení o zachovaní status quo, ktorými sa obmedzuje právo na odpočet DPH v súvislosti s osobnými motorovými vozidlami.
            
            
               
                  Bez ohľadu na predchádzajúce iniciatívy zamerané na stanovenie pravidiel týkajúcich sa kategórií výdavkov, na ktoré sa obmedzenie práva na odpočet môže vzťahovať
                     2
                  , je uplatňovanie takejto odchýlky až do harmonizácie týchto pravidiel na úrovni EÚ primerané.
               
            
            
               2.PRÁVNY ZÁKLAD, SUBSIDIARITA A PROPORCIONALITA
            
            
               •Právny základ
            
         
         
            
               Článok 395 smernice o DPH.
            
            
               •Subsidiarita (v prípade inej ako výlučnej právomoci)
            
            
               
                  Vzhľadom na ustanovenie smernice o DPH, na ktorom sa návrh zakladá, sa zásada subsidiarity neuplatňuje.
               
            
            
               •Proporcionalita
            
            
               Toto rozhodnutie sa týka povolenia udeleného členskému štátu na základe jeho vlastnej žiadosti a nezakladá sa ním žiadna povinnosť.
            
            
               
                  Vzhľadom na obmedzený rozsah pôsobnosti odchýlky je osobitné opatrenie úmerné sledovanému cieľu, a to zjednodušiť výber daní a predchádzať určitým formám daňových únikov alebo vyhýbaniu sa daňovým povinnostiam. Konkrétne vzhľadom na potenciálny priestor pre podniky, aby priznávali nižšiu daňovú povinnosť, a vzhľadom na záťaž, ktorú pre daňové orgány predstavuje kontrola údajov o najazdených kilometroch, by 50 % obmedzenie zjednodušilo výber DPH v konkrétnom odvetví.
               
            
            
               •Výber nástroja
            
            
               
                  Navrhovaný nástroj: vykonávacie rozhodnutie Rady.
               
               
                  Podľa článku 395 smernice Rady 2006/112/ES je odchýlka od spoločných pravidiel v oblasti DPH možná iba na základe povolenia Rady konajúcej jednomyseľne na návrh Komisie. Vykonávacie rozhodnutie Rady je najvhodnejším nástrojom, keďže môže byť určené jednému členskému štátu.
               
            
            
               3.VÝSLEDKY HODNOTENÍ EX POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU
            
            
               •Konzultácie so zainteresovanými stranami
            
            
               
                  Tento návrh vychádza zo žiadosti predloženej Maďarskom a týka sa iba tohto členského štátu.
               
            
            
               •Získavanie a využívanie expertízy
            
            
               
                  Externá expertíza nebola potrebná.
               
            
            
               •Posúdenie vplyvu
            
            
               
                  Cieľom návrhu je zjednodušiť postup pri výbere dane a zabrániť daňovým únikom súvisiacim s DPH, a preto má potenciálne priaznivý dosah na podniky aj správne orgány. Maďarsko toto riešenie označilo za vhodné opatrenie, pričom je porovnateľné s inými bývalými a súčasnými odchýlkami.
               
            
            
               4.VPLYV NA ROZPOČET
            
            
               
                  Návrh nemá žiadny negatívny vplyv na rozpočet EÚ.
               
            
            
               5.ĎALŠIE PRVKY
            
            
               
                  Návrh zahŕňa doložku o ukončení platnosti – automaticky určenú lehotu stanovenú na 31. decembra 2021.
               
            
         
         
            
               
                  Ak by Maďarsko uvažovalo o ďalšom predĺžení platnosti tohto odchyľujúceho sa opatrenia na obdobie po roku 2021, Komisii by sa mala súčasne so žiadosťou o predĺženie platnosti predložiť správa zahŕňajúca preskúmanie percentuálneho obmedzenia, a to najneskôr 31. marca 2021.
               
            
            
               2018/0314 (NLE)
            
            
               Návrh
            
            
               VYKONÁVACIE ROZHODNUTIE RADY,
            
            
               ktorým sa Maďarsku povoľuje zaviesť opatrenie odchyľujúce sa od článku 26 ods. 1 písm. a) a článkov 168 a 168a smernice 2006/112/ES o spoločnom systéme dane z pridanej hodnoty
            
            
               RADA EURÓPSKEJ ÚNIE,
            
            
               so zreteľom na Zmluvu o fungovaní Európskej únie,
            
            
               so zreteľom na smernicu Rady 2006/112/ES z 28. novembra 2006 o spoločnom systéme dane z pridanej hodnoty
                  3
               , a najmä na jej článok 395 ods. 1,
            
            
               so zreteľom na návrh Európskej komisie,
            
            
               keďže:
            
            
               (1)Listom, ktorý Komisia zaevidovala 6. februára 2018, Maďarsko požiadalo o povolenie odchýliť sa od ustanovení smernice 2006/112/ES, ktorými sa riadi právo na odpočet dane na vstupe v spojitosti s lízingom osobných motorových vozidiel.
            
            
               (2)Komisia listom z 8. júna 2018 postúpila žiadosť Maďarska ostatným členským štátom. Listom z 11. júna 2018 Komisia oznámila Maďarsku, že má všetky informácie, ktoré pokladá za potrebné na posúdenie žiadosti.
            
            
               (3)V článkoch 168 a 168a smernice 2006/112/ES sa stanovuje právo zdaniteľnej osoby na odpočet dane z pridanej hodnoty (DPH) účtovanej na tovar, ktorý jej bol dodaný, a služby, ktoré jej boli poskytnuté, na použitie na účely jej zdaniteľných transakcií. V článku 26 ods. 1 písm. a) smernice 2006/112/ES sa uvádza požiadavka účtovať DPH v prípade, keď sa majetok podniku poskytne na používanie na súkromné účely zdaniteľnej osoby alebo jej zamestnancov alebo všeobecnejšie na iné účely než účely jej podnikania.
            
            
               (4)Zdaniteľné osoby v Maďarsku môžu v súčasnosti odpočítať DPH pri lízingu osobných motorových vozidiel, pokiaľ sa osobné motorové vozidlo používa na zdaniteľnú ekonomickú činnosť zdaniteľnej osoby. Na to, aby mohli využívať toto odpočítanie DPH, musia zdaniteľné osoby preukázať, v akom rozsahu využívajú svoje osobné motorové vozidlá na podnikateľské účely.
            
            
               (5)Maďarsko tvrdí, že tento systém sa uplatňuje ťažko. Často je veľmi zložité presne určiť, kedy ide o používanie na iné než podnikateľské účely, a aj v prípadoch, keď to možné je, je postup nezriedka náročný.
            
            
               (6)Maďarsko preto požiadalo o osobitné opatrenie, podľa ktorého by sa výška DPH na výdavky oprávnené na odpočet v súvislosti s lízingom osobných motorových vozidiel, ktoré sa nepoužívajú výlučne na podnikateľské účely, mala stanoviť ako paušálna percentuálna sadzba. Maďarsko na základe svojich odhadov dospelo k záveru, že najvhodnejšie obmedzenie odpočtu je na úrovni 50 %. Zároveň by sa mala pozastaviť povinnosť účtovať DPH z používania osobných motorových vozidiel na nepodnikateľské účely, ak sa na dané motorové vozidlá vzťahuje 50 % obmedzenie odpočtu.
            
            
               (7)Obmedzenie práva na odpočet v rámci požadovaného povolenia by sa malo vzťahovať na DPH zaplatenú pri lízingu osobných motorových vozidiel konštruovaných na prepravu najviac deviatich osôb s celkovou hmotnosťou vozidla nepresahujúcou päť ton. Vozidlá konštruované na prepravu tovaru, vozidlá slúžiace na špeciálne účely (t. j. nákladné vozidlá so žeriavom, hasičské vozidlá, nákladné vozidlá s miešačkou), vozidlá konštruované na prepravu desiatich alebo viac ako desiatich osôb, traktory a prípojné vozidlá sú z obmedzenia práva na odpočet DPH vylúčené.
            
            
               (8)Zdaniteľným osobám, ktoré nechcú uplatňovať 50 % obmedzenie odpočtu a chcú uplatňovať odpočet DPH do výšky podielu skutočného používania na podnikateľské účely, by sa to malo umožniť na základe podrobných dôkazov o používaní na podnikateľské účely.
            
            
               (9)Často je veľmi zložité presne určiť, kedy ide o používanie majetku podniku na iné než podnikateľské účely, a aj v prípadoch, keď to možné je, je postup nezriedka náročný. Požadovaným opatrením sa odstraňuje potreba viesť záznamy o používaní firemných motorových vozidiel na lízing na súkromné účely a zároveň sa ním predchádza daňovým únikom spôsobeným nesprávnym vedením záznamov. Preto je vhodné udeliť Maďarsku povolenie na uplatňovanie požadovaného opatrenia.
            
            
               (10)Osobitné opatrenie by malo byť časovo obmedzené, aby sa umožnilo preskúmanie nevyhnutnosti a účinnosti odchyľujúceho sa opatrenia a použitého pomeru rozdelenia na podnikateľské a nepodnikateľské použitie.
            
         
         
            
               (11)Ak bude Maďarsko zvažovať potrebu predĺženia tohto povolenia na obdobie po roku 2021, malo by Komisii súčasne so žiadosťou o predĺženie predložiť správu zahŕňajúcu preskúmanie uplatneného percentuálneho obmedzenia, a to najneskôr 31. marca 2021.
            
            
               (12)Odchýlka bude mať len zanedbateľný účinok na celkovú výšku príjmov z dane vybranej na stupni konečnej spotreby a nebude mať žiadny nepriaznivý vplyv na vlastné zdroje Únie pochádzajúce z DPH,
            
            
               PRIJALA TOTO ROZHODNUTIE:
            
            
               Článok 1
            
            
               Odchylne od článkov 168 a 168a smernice 2006/112/ES sa Maďarsku povoľuje obmedziť na 50 % právo na odpočet dane z pridanej hodnoty (DPH) z výdavkov týkajúcich sa osobných motorových vozidiel, ktoré sa nepoužívajú výlučne na podnikateľské účely.
            
            
               Článok 2
            
            
               Odchylne od článku 26 ods. 1 písm. a) smernice 2006/112/ES Maďarsko nepovažuje používanie osobných motorových vozidiel, ktoré sú majetkom podniku zdaniteľnej osoby, na iné než podnikateľské účely za poskytovanie služieb za protihodnotu, ak sa na dané vozidlo vzťahuje obmedzenie povolené podľa článku 1 tohto rozhodnutia.
            
            
               Článok 3
            
            
               Články 1 a 2 sa uplatňujú len na osobné motorové vozidlá konštruované na prepravu najviac deviatich osôb s celkovou hmotnosťou vozidla nepresahujúcou päť ton.
            
            
               Článok 4
            
            
               Články 1 a 2 sa neuplatňujú na tieto kategórie osobných motorových vozidiel:
            
            
               –vozidlá konštruované na prepravu tovaru,
            
            
               –vozidlá slúžiace na špeciálne účely (t. j. nákladné vozidlá so žeriavom, hasičské vozidlá, nákladné vozidlá s miešačkou),
            
            
               –vozidlá konštruované na prepravu desiatich alebo viac ako desiatich osôb,
            
            
               –traktory,
            
            
               –prípojné vozidlá.
            
            
               Článok 5
            
            
               Toto rozhodnutie sa uplatňuje od 1. januára 2019 a stráca účinnosť 31. decembra 2021.
            
            
               Prípadná žiadosť o predĺženie platnosti povolenia stanoveného v tomto rozhodnutí sa Komisii predloží do 31. marca 2021 a pripojí sa k nej správa zahŕňajúca preskúmanie percentuálneho podielu stanoveného v článku 1.
            
            
               Článok 6
            
         
         
            
               Toto rozhodnutie je určené Maďarsku.
            
            
               V Bruseli
            
            
               
                     Za Radu
               
               
                     predseda
               
            
         
         
            
                  
                     (1)
                  
                        Ú. v. EÚ L 347, 11.12.2006, s. 1.
               
               
                  
                     (2)
                  
                        KOM(2004) 728 v konečnom znení – návrh smernice Rady, ktorou sa mení smernica 77/388/EHS s cieľom zjednodušiť povinnosti spojené s daňou z pridanej hodnoty (Ú. v. EÚ C 24, 29.1.2005, s. 10), stiahnutý 21. mája 2014
                  
                  (Ú. v. EÚ C 153, 21. 05. 2014, s. 3). 
               
               
                  
                     (3)
                  
                        Ú. v. EÚ L 347, 11.12.2006, s. 1.